ভাঙা হবে শিয়ালদার বিদ্যাপতি উড়ালপুল। সেখানে আরও উঁচু একটি উড়ালপুল তৈরির সিদ্ধান্ত নিয়েছে রাজ্য সরকার। সম্প্রতি এই সিদ্ধান্তে ছাড়পত্র দিয়েছেন মুখ্যমন্ত্রী মমতা বন্দ্যোপাধ্যায়। 
 নিজস্ব প্রতিবেদন: ভাঙা হবে শিয়ালদার বিদ্যাপতি উড়ালপুল। সেখানে আরও উঁচু একটি উড়ালপুল তৈরির সিদ্ধান্ত নিয়েছে রাজ্য সরকার। সম্প্রতি এই সিদ্ধান্তে ছাড়পত্র দিয়েছেন মুখ্যমন্ত্রী মমতা বন্দ্যোপাধ্যায়।  উত্তর ও দক্ষিণ কলকাতার মধ্যে যোগাযোগ রক্ষায় অত্যন্ত গুরুত্বপূর্ণ শিয়ালদহ ফ্লাইওভার বা বিদ্যাপতি সেতু। আচার্য জগদীশ চন্দ্র বসু রোড ও আচার্য প্রফুল্ল চন্দ্র রায় রোডের সংযোগকারী এই উড়ালপুল দিয়ে রোজ চলে কয়েক লক্ষ গাড়ি। বর্তমান উড়ালপুলটি উদ্বোধন হয়েছিল ১৯৮৯ সালের ডিসেম্বরে। কলকাতা পুরনিগমের তত্কালীন মেয়র কমলকুমার বসুর হাতে উদ্বোধন হয়েছিল এই সেতুর। বয়স যত বেড়েছে ততই সেতুর ওপর বেড়েছে গাড়ির চাপ। আর দুর্বল হয়েছে সেতুর হাল।  অত্যন্ত ঘিঞ্জি শিয়ালদা এলাকায় বিদ্যাপতি সেতুর তলা জুড়ে রয়েছে বাজার। শিশির মার্কেট নামে সেই বাজারের জন্য সেতুর মেরামতি অত্যন্ত কঠিন হয়ে উঠেছে বলে জানাচ্ছেন আধিকারিকরা। তবে মাঝেরহাট কাণ্ডের পর আর পুরনো সেতু নিয়ে ঝুঁকি নিতে রাজি নয় সরকার। তাই পুরনো সেতুর ওপর যানচলাচল জারি রখেই দু'পাশ থেকে স্তম্ভ বানিয়ে তৈরি হবে দোতলা সমান উঁচু উড়ালপুল। বর্তমানে ৪ লেনের জায়গায় তৈরি হবে ৬ লেনের উড়ালপুল।